सिर्फ बुरी नहीं होती साढ़ेसाती, अगले 27 सालों तक फायदे की व्यवस्था कर जाते हैं शनि
Maths and auspicious and inauspicious effects of Sade Sati: Sade Sati is not only bad, but Shani also arranges benefits for the next 27 years, शनि की साढ़ेसाती को लेकर लोगों में बहुत डर है, लेकिन ये भी सच है कि सभी राशियों को साढ़ेसाती से गुजरना पड़ता है। शनि किसी राशि को नहीं छोड़ते। शनि की खासियत है कि वो कई राशियों पर एकसाथ असर डालते हैं। बहुत ही
शनि की साढ़ेसाती को लेकर लोगों में बहुत डर है, लेकिन ये भी सच है कि सभी राशियों को साढ़ेसाती से गुजरना पड़ता है। शनि किसी राशि को नहीं छोड़ते। शनि की खासियत है कि वो कई राशियों पर एकसाथ असर डालते हैं। बहुत ही धीमी गति से चलने के कारण शनि का बुरा और अच्छा असर भी धीरे-धीरे ही मिलता है। जो कि लंबे समय तक होता है।
झालावाड़ के ज्योतिषाचार्य हेमंत कासट से समझते हैं शनि की साढ़ेसाती कैसे लगती है, कितने साल तक रहती है और इसका कैसा असर होता है...
शनि की साढ़ेसाती यानी साढ़े सात साल तक पूरी तरह शनि का असर... आमतौर पर एक पूर्ण आयु वाले इंसान के जीवन में साढ़ेसाती का दौर तीन बार आता है। वहीं, ज्यादातर लोग इससे दो बार ही गुजरते हैं। ऐसा इसलिए होता है क्योंकि शनि बहुत धीमी गति से चलते हैं, तो उन्हें एक राशि से निकलकर अगली में जाने तक ढाई साल लग जाते हैं। इस तरह एक बार साढ़ेसाती खत्म होने के 30 साल बाद दोबारा लगती है।
अब समझते हैं साढ़ेसाती को...
साढ़ेसाती के तीन हिस्से होते हैं। जिसे पहला, दूसरा और तीसरा चरण कहा जाता है। पहले चरण को साढ़ेसाती की शुरुआत कहा जाता है। दूसरा चरण साढ़ेसाती का चरम काल होता है और तीसरे चरण को आम बोलचाल में उतरती हुई साढ़ेसाती कहा जाता है।
साढ़ेसाती का हर चरण ढाई साल का होता है। इस तरह पूरी साढ़ेसाती खत्म होने तक साढ़े सात साल लग जाते है, इसलिए ही इसे साढ़ेसाती कहते हैं।
1. पहला चरण: जब शनि किसी इंसान की जन्म राशि से पहले वाली राशि में होता है। इसे साढ़ेसाती की शुरुआत होना कहते हैं।
2. दूसरा चरण: किसी की राशि में ही जब शनि आ जाता है तो ये साढ़ेसाती का दूसरा चरण होता है।
3. तीसरा चरण: जब शनि जन्म राशि से निकलकर अगली राशि में पहुंच जाता है, तो इसे साढ़ेसाती का आखिरी चरण कहते हैं।
चलिए जानते हैं साढ़ेसाती के पूरे साढ़े सात सालों में क्या-क्या होता है...
चढ़ती हुई साढ़ेसाती: शुरुआती ढाई साल
साढ़ेसाती शुरू होते ही अचानक खर्चे बढ़ने लगते हैं। चलते कामों में रुकावटें आती हैं। नौकरी और बिजनेस में साथ काम करने वाले कर्मचारियों से विवाद होने लगता है। लेकिन इस दौरान धैर्य और समझदारी से काम लें तो इन परेशानियों से बचा जा सकता है।
साढ़ेसाती के शुरुआती ढाई सालों में पैर में मोच या हड्डी की चोट लग सकती है, इसलिए जब साढ़ेसाती शुरू हो तो व्हीलचेयर, वॉकर और स्टिक दान करने की सलाह दी जाती है। किसी जरूरतमंद की हड्डी टूटने पर उसका इलाज करवाएं तो भी साढ़ेसाती के बुरे असर से बस सकते हैं।
चलती साढ़ेसाती: बीच के ढाई साल 
इस दौरान सेहत से जुड़ी परेशानियां बढ़ जाती हैं। साढ़ेसाती के दूसरे चरण के चलते तला-गला खाना खाने का मन करता है। जिससे वजन और आलस्य बढ़ता है। साथ ही ये खुद को सुधारने और अपनी गलतियों का फल भोगने का समय होता है।
पहले कभी अगर षड्यंत्र, धोखा या किसी को नुकसान पहुंचाने की कोशिश की हो, तो इस समय उन बुरे कामों का फल भोगना पड़ता है। वहीं, इसके उलट लोगों की मदद और उनसे निस्वार्थ प्रेम किया है। तो शनि किसी तरह की परेशानी नहीं देते बल्कि मदद करते हैं।
उतरती हुई साढ़ेसाती: आखिरी ढाई साल 
आर्थिक नजरिये से किए गए कामों की समीक्षा होती है। किसी ने बेईमानी से पैसा कमाया है तो उसे धन हानि होना तय है, लेकिन ईमानदारी से कमाया है, तो इस समय शनि नया काम शुरू करवा देते हैं। नया कारखाना शुरू करवा देते हैं। जिसका फायदा अगले 27 सालों तक मिलता है।
इस तरह शनि, साढ़ेसाती के दौरान धीरे-धीरे आपके कर्मों का फल देते हैं। शनि के बुरे असर से बचने के लिए खूब मेहनत करें। पसीना बहाएं। किसी को परेशान न करें और किसी की बददुआ न लें। मजदूर से कोई काम करवा रहे हैं तो उसका पसीना सूखने से पहले भुगतान कर दें।